b'\n_START_ARTICLE_\nKri\xc5\xbeevci pri Ljutomeru\n_START_SECTION_\nOpis\n_START_PARAGRAPH_\nNaselje s sredi\xc5\xa1\xc4\x8dem okoli cerkve je bilo poseljeno \xc5\xbee prazgodovinski dobi. Vzpetina Gradi\xc5\xa1\xc4\x8de, kjer je pokopali\xc5\xa1\xc4\x8de, je bila nekdanja \xc5\xbearnogrobi\xc5\xa1\xc4\x8dna naselbina, na mestu cerkve pa verjetno prazgodovinska utrdba. Kot Chreuz se omenja v otokarskem de\xc5\xbeelnokne\xc5\xbejem urbariju v letih 1265 do 1267, ko je \xc5\xa1tela 12 kmetij in je \xc5\xbee stala romanska cerkev, ki so jo postavili benediktinci iz \xc5\xa0entpavla v Labotski dolini. Naselje so ve\xc4\x8dkrat napadli Mad\xc5\xbeari in Turki ter kruci. Slednje je leta 1690 odbil kri\xc5\xbeevski \xc5\xbeupnik Simon Pornat, uspe\xc5\xa1en organizator odpora. O tem pri\xc4\x8da slika iz leta 1690, ki je bila shranjena v kri\xc5\xbeevski cerkvi, kasneje v Ljutomeru, danes pa je v Pokrajinskem arhivu v Mariboru._NEWLINE_Jugovzhodni del naselja s sredi\xc5\xa1\xc4\x8dem ob cerkvi so Veliki Kri\xc5\xbeevci, ki predstavljajo prvotno vas, ki je nastala sredi mo\xc4\x8dvirja na kopnem otoku. Kri\xc5\xbeevce zaradi mokrotnega terena \xc5\xa1e danes obdajalo v glavnem travniki. Na severovzhodni strani se vidi ostanek stare re\xc4\x8dne struge reke Mure, ki je tu tekla \xc5\xa1e v 16. stoletju. \xc5\xa0e ena struga je na jugozahodni strani in se je v prvo stekala ni\xc5\xbeje od vasi._NEWLINE_Po drugi svetovni vojni so bili v Velikih Kri\xc5\xbeevcih zgrajeni: nekaj stanovanjskih hi\xc5\xa1, \xc5\xa1ola (1964), blok za u\xc4\x8ditelje, zdravstveni dom in krajevni urad. Danes se v sredi\xc5\xa1\xc4\x8du vasi nahajajo: ob\xc4\x8dinska zgradba, cvetli\xc4\x8darna, cerkev, gostilna \xc5\xa0adl, gostilna Zorko ter Coctail bar, trgovina, po\xc5\xa1ta, ter banka. V smeri proti Ilja\xc5\xa1evcem pa sta \xc5\xa1e dve gostilni, Dingo ter Slavi\xc4\x8d._NEWLINE_Sosednji Mali Kri\xc5\xbeevci so nastali ob glavni cesti v smeri Ilja\xc5\xa1evcev. Imajo gasilski dom iz leta 1891. Ob pokopali\xc5\xa1\xc4\x8du le\xc5\xbei zaselek Gaji\xc4\x8d._NEWLINE_\xc5\xa0olstvo v kraju se omenja \xc5\xbee v 17. stoletju, \xc5\xbee leta 1691 se omenja u\xc4\x8ditelj Janez Karel Moz. \xc5\xa0ola je bila ustanovljena leta 1702, pouk pa pri\xc4\x8deli leta 1703 v neki privatni hi\xc5\xa1i. Prvo leseno \xc5\xa1olsko zgradbo so zgradili leta 1780, zidano pa leta 1830. Stala je ob cerkvi. Poslopje je bilo podrto \xc4\x8deta 1963. Leta 1950 je bila ustanovljena ni\xc5\xbeja gimnazija, ki je bila leta 1958 zdru\xc5\xbeena z osnovno \xc5\xa1olo v osemletko.\n_START_SECTION_\nCerkev svetega Kri\xc5\xbea\n_START_PARAGRAPH_\nCerkev svetega Kri\xc5\xbea je bila \xc5\xbee pred letom 1497 \xc5\xbeupnijska, je med najstarej\xc5\xa1imi na Murskem polju. Prvotno romansko cerkev iz leta 1265 so zgradili benediktinci iz \xc5\xa0entpavla na avstrijskem Koro\xc5\xa1kem. Ti so okrog cerkve naselili kmete in nastala je vas Sveti Kri\xc5\xbe. Gotska naslednica je nastala v za\xc4\x8detku 15. stoletja. Leta 1898 so jo podrli iz sezidali dana\xc5\xa1njo triladijsko cerkev. Od gotske cerkve sta ohranjena \xc5\xa1e prezbiterij in gotiziran renesan\xc4\x8dni zvonik iz leta 1602, ki ga pokriva baro\xc4\x8dna streha. Cerkev je leta 1898 poslikal Jakob Brollo, ki je izdelal tudi Kri\xc5\xbeev pot. Oprema je neogotska, originalen je poznogotski marmorni krstilnik. Pred cerkvijo stoji kamnit kip Janeza Nepomuka iz za\xc4\x8detka 19. stoletja. _NEWLINE_Ku\xc5\xbeno znamenje je iz leta 1609._NEWLINE_Ju\xc5\xbeno od cerkve stoji kapela svete Ane iz leta 1582 in 1830 ter obnovljena 1964.'